

**Tematski natječaj za istraživačke projekte**

Upravljanje zaraznim bolestima uzrokovanim koronavirusima te društvenim i obrazovnim aspektima pandemije

*IP-CORONA-2020-04*

*Natječaj je izrađen na temelju općih akata Hrvatske zaklade za znanost. Prijavljivanjem na natječaj prihvaćate njihovu primjenu. Izrazi u muškom rodu koji se u ovom natječaju koriste za osobe neutralni su i odnose se na osobe oba roda.*

**O natječaju**

U izvanrednim i za sve aspekte društva zahtjevnim okolnostima uzrokovanim COVID-19, Hrvatska zaklada za znanost (HRZZ) u okviru svoje misije, daje podršku istraživačkim grupama koje mogu doprinijeti rješenju trenutno najvećih istraživačkih izazova radi spašavanja ljudskih života te čuvanja zdravlja i dobrobiti stanovništva u Republici Hrvatskoj.

Posebnim HRZZ natječajem financiraju se temeljna i primijenjena istraživanja koja stvaraju novo i unapređuju postojeće znanje o zaraznim bolestima uzrokovanim koronavirusima te istraživanja koja istražuju društvene aspekte pandemije i učinak pandemije na obrazovni sustav.

Projekti koji će se ovim natječajem financirati trebaju se temeljiti na jakim istraživačkim grupama koje provode istraživanja na hrvatskim znanstvenim organizacijama, čiji su voditelji međunarodno i/ili nacionalno prepoznati znanstvenici, a također se podržava nacionalno i međunarodno okrupnjavanje istraživačkih grupa, opreme i drugih istraživačkih kapaciteta kako bi se kroz suradnju postigao sinergijski učinak i vrhunska znanstvena otkrića koja će pomaknuti granice znanja o koronavirusima, specifično virusu SARS-CoV-2 i novoj zaraznoj bolesti COVID-19 te njihovim širim, društvenim učincima.

Istraživačke teme djelomično slijede preporuke Svjetske zdravstvene organizacije za istraživanje COVID-19 bolesti te već započete i međunarodno prepoznate istraživačke smjerove hrvatskih istraživačkih grupa u virologiji, virusnoj imunologiji i infektologiji, upravljanju i suočavanju s kriznim situacijama velikih razmjera i posljedicama po mentalno zdravlje te organizaciji i provedbi nastave na daljinu na svim obrazovnim razinama.

**Ukratko o natječaju:**

**Ciljevi natječaja:** Bolje razumijevanje biologije i patogeneze koronavirusa, specifično virusa SARS-CoV-2 i zarazne bolesti COVID-19, upravljanja krizom tijekom i nakon epidemija uzrokovanih koronavirusima te organizacije i provedbe nastave na daljinu na svim obrazovnim razinama.

**Datum raspisivanja natječaja:** 30. ožujka 2020. godine

**Rok za prijavu:** 20. travnja 2020. godine do 13:00 sati (CET)

**Proračun:** cca 14.000.000,00 kuna, financiranje po projektu od 600.000,00 do 1.500.000,00 kuna za istraživačku temu 1 i 2, od 400.000,00 kn do 750.000,00 kn za istraživačku temu 3 i 4

**Trajanje financiranja projekta:** 18 mjeseci

**Okvirni početak projekta:** lipanj 2020. godine

**Istraživačke teme**

|  |
| --- |
|  |

**1. Imuni odgovor i razvoj novih pristupa u dijagnostici COVID-19**

1.1. Postojeća dijagnostika još uvijek je nedovoljno standardizirana i traži se razvoj novih osjetljivijih, specifičnih, jednostavnih, jeftinih i točnih metoda.

1.2. Analiza genoma koronavirusa (sekvenciranje) i analiza mutacija da bi se razumio njihov značaj za imunološki nadzor, sklonost nakupljanju mutacija kao i specifičnosti za mikroregiju.

1.3. Istraživanje imunog odgovora, patogeneze i posljedica infekcije sa SARS-CoV-2.

**2. Razvoj novih cjepiva, tretmana, lijekova i pripravaka za inhibiciju COVID-19**

2.1. Razvoj novih antivirusnih pripravaka usmjerenih protiv SARS-CoV-2 te dizajniranje lijekova za terapiju COVID-19.

2.2. Istraživanje protektivnog kapaciteta različitih immunoterapijskih protuvirusnih pripravaka na SARS-CoV-2 na modelima eksperimentalnih životinja.

2.3. Razvoj eksperimentalnih vakcina uključujući i vakcinske vektore za COVID-19 te istraživanje njihovog protektivnog učinka.

**3. Društveni aspekti COVID-19 pandemije**

3.1. Psihosocijalne posljedice kriznih mjera u kontroli COVID-19 pandemije, čimbenici rizika i otpornosti za mentalno zdravlje i dobrobit opće i vulnerabilne populacije.

3.2. Krizna komunikacija o COVID-19 pandemiji u ublažavanju straha, stereotipiranja i neizvjesnosti, osnaživanju odgovornog individualnog i grupnog ponašanja, te povjerenja u tijela javne vlasti.

**4. Obrazovni aspekti pandemije**

4.1. Učinci promjena paradigmi procesa učenja i vrednovanja, te uspješni modeli ostvarivanja ishoda učenja na daljinu u osnovnoškolskom, srednjoškolskom i visokoškolskom obrazovanju. Tehnološke pretpostavke i razvoj ljudskih potencijala za uspješnu organizaciju i provođenje nastave na daljinu.

4.2. Upotreba velikih količina podataka, analitika učenja te posebno podataka iz virtualnih okruženja za unaprjeđenje poučavanja te kao podloga za informirano donošenje strateških odluka u obrazovanju.

**Vrednovanje**

|  |
| --- |
|  |

**Temeljni kriteriji za financiranje:**

* Znanstvena kvaliteta projektnog prijedloga i istraživačkog tima te potencijal za značajan doprinos istraživačkom problemu u istraživačkoj temi u ograničenom vremenskom roku od 18 mjeseci.

**Postupak vrednovanja:**

* Međunarodno istorazinsko vrednovanje (2 recenzije za svaki projektni prijedlog) te završno rangiranje koje će provesti panel domaćih znanstvenika.

**Predlagatelj projektnog prijedloga**

|  |
| --- |
|  |

* Znanstvenik odgovoran za provedbu projekta i upravljanje istraživačkom grupom;
* Znanstvenik zaposlen na javnom sveučilištu, javnom znanstvenom institutu u Republici Hrvatskoj te na drugim pravnim osobama koje obavljaju znanstvenu djelatnost[[1]](#footnote-1), kao i redoviti članovi HAZU.

**Financiranje**

Iznos financiranja po projektu iznosi od 600.000,00 do 1.500.000,00 kuna za istraživačku temu 1 i 2 te od 400.000,00 kn do 750.000,00 kn za istraživačku temu 3 i 4, za ukupno 18 mjeseci trajanja projekta.

HRZZ sredstva isplaćuje na račun znanstvene organizacije na kojoj je zaposlen voditelj projekta i koja prijavljuje projekt.

**Vrste dozvoljenih troškova:**

* troškovi istraživanja,
* troškovi opreme i održavanja opreme,
* troškovi diseminacije i suradnje (do 150.000,00 kuna),
* posredni troškovi - prihvatljivi su u najvišem iznosu od 5% ukupnog iznosa traženih sredstava.

**Sadržaj i način podnošenja prijave**

Prijava na natječaj sastoji se od dostave projektnoga prijedloga na obrascima za prijavu koji se podnosi **samo u elektroničkome obliku** putem e-pošte na adresu ip-covid@hrzz.hr.

**Natječajna dokumentacija:**

* **Prijavni obrazac** – sažetak projekta, projektni prijedlog (cilj istraživanja, metodologija, očekivani rezultati), popis najvažnijih postignućavoditelja projekta*,* članovi istraživačke grupe
* **Financijski plan**
* **Podrška ustanove** – elektronička izjava čelnika ustanove s potporom projektu
* **Pisma namjere** – pisma namjere suradnika s drugih znanstvenih organizacija o sudjelovanju na projektu

**Etička potvrda** dostavlja se naknadno na zahtjev HRZZ-a.

**Rok za prijavu**

|  |
| --- |
|  |

Rok za prijavu na natječaj je 20. travnja 2020. godine do 13:00 sati (CET)

Upiti vezani uz natječaj zaprimaju se **putem elektroničke pošte na adresu:** ip-corona@hrzz.hr ili telefonski na broj 051 228 690. Zaprimljeni upiti kao i odgovori biti će objavljeni dva puta tjedno u često objavljenim pitanjima na mrežnim stranicama Zaklade.

1. Organizacije upisane u Upisnik znanstvenih organizacija koji se vodi pri Ministarstvu znanosti i obrazovanja i ispunjavaju minimalne uvjete propisane Pravilnikom o uvjetima za izdavanje dopusnice za obavljanje znanstvene djelatnosti, uvjetima za reakreditaciju znanstvenih organizacija i sadržaju dopusnice (NN 83/10). Predlagatelj projekta može prijaviti projektni prijedlog isključivo u onom području ili područjima za koje je akreditirana znanstvena organizacija u kojoj je zaposlen i u kojoj će se projekt provoditi. [↑](#footnote-ref-1)